[ \* označenie žiadateľov: partner verejného sektora – názov a sídlo

KÚV – meno a priezvisko, adresa \*]

**Ministerstvo spravodlivosti Slovenskej republiky**

Račianska 71

813 11 Bratislava

[V \*\*\*\*\*\*\*, dňa \*\*\*]

*Ministerstvo spravodlivosti Slovenskej republiky!*

V registri partnerov verejného sektora, vedenom Okresným súdom Žilina (ďalej aj ako „***RPVS***“), som/sme zapísaný/í ako konečný/í užívateľ/užívatelia výhod (ďalej ako „***KÚV***“) [\*meno a priezvisko každého KÚV pre danú spoločnosť\*] v spoločnosti ako partnera verejného sektora [\*obchodné meno, sídlo, IČO, zápis v registri\*] (ďalej ako „***PVS***“).

Je skutočnosťou, že účelom zriadenia RPVS bolo zverejnenie informácií o skutočných vlastníkoch právnických osôb/KÚV, ktoré vstupujú do finančných vzťahov s verejným sektorom. Slovenský normotvorca tak zaviedol režim verejného prístupu k RPVS, ktorý umožňuje komukoľvek zo širokej verejnosti prístup k informáciám týkajúcim sa konečných užívateľov výhod PVS obsiahnutých v RPVS bez toho, aby bolo potrebné preukázať akýkoľvek legitímny záujem.

Platí, že skutoční vlastníci sú určovaní ako tzv. „KÚV“ a ich identifikácia úzko súvisí s agendou boja proti praniu špinavých peňazí a právnou úpravou týkajúcou sa predchádzania a odhaľovania legalizácie príjmov z trestnej činnosti, a to nielen v podmienkach slovenskej legislatívy ale aj na celoeurópskej úrovni.[[1]](#footnote-1)Definíciu pojmu „KÚV“ ako aj vymedzenie niektorých skutočností, ktoré zakladajú postavenie KÚV konkrétneho subjektu neobsahuje priamo zákon o RPVS[[2]](#footnote-2), ale sú upravené v osobitnom predpise, ktorým je zákon o AML[[3]](#footnote-3).Právna úprava skutočností, ktoré zakladajú postavenie konečného užívateľa výhod platná v SR (t.j. zákon o AML) vychádza z platnej legislatívy Európskej únie[[4]](#footnote-4), ktorá problematiku boja proti legalizácií príjmov z trestnej činnosti a financovaniu terorizmu upravuje.

Základom slovenskej právnej úpravy KÚV je tak európska legislatíva proti praniu špinavých peňazí a financovaniu terorizmu. Zároveň platí, že *„z dôvodu vysokého stupňa harmonizácie tejto oblasti práva EÚ je však v prípade aplikačných problémov týkajúcich sa registra PVS potrebné prihliadnuť na interpretáciu príslušných ustanovení Smernice.“[[5]](#footnote-5)*

Na tomto mieste si dovoľujeme dať do pozornosti, že Súdny dvor Európskej únie (ďalej ako „***SDEÚ***“) vo svojom rozsudku v spojených veciach C-37/20 a C-601/20 zo dňa 22.novembra 2022 (ďalej ako „***Rozsudok SDEÚ***“) podrobil prieskumu Smernicu EP a Rady (EÚ) 2015/849 a riešil otázku, či prístup širokej verejnosti k niektorým údajom nachádzajúcim sa v registroch konečných užívateľov výhod je zlučiteľný s Chartou základný práv Európskej únie (ďalej len ako „***Charta***“), ako aj so všeobecným nariadením o ochrane údajov. SDEÚ expresiss verbis uviedol, že *„****prístup širokej verejnosti k informáciám o KÚV predstavuje závažný zásah do základných práv na súkromný život a ochranu osobných údajov, ktoré sú zakotvené v článkoch 7 a 8 Charty“.***

**SDEÚhneď v niekoľkých bodoch tohto Rozsudku explicitne konštatoval neexistenciu proporcionality medzi plošným a nekontrolovateľným prístupom širokej verejnosti k zapisovaným údajom KÚV v registroch (teda k zásahu do práva na súkromie a ochranu osobných údajov) na jednej strane a sledovaným cieľom všeobecného záujmu na druhej strane. Treba zdôrazniť, že práve vyváženosť a proporcionalita je esenciálnou podmienkou každého zásahu do práva na súkromie jednotlivca.**

Podľa SDEÚ všeobecný záujem definovaný ako „boj proti praniu špinavých peňazí a financovaniu terorizmu“ je predovšetkým záležitosťou (a bojom) orgánov činných v trestnom konaní a ďalších orgánov verejnej moci na to určených (najmä finančné či úverové inštitúcie), čomu musí zodpovedať aj striktná regulácia podmienok zásahu do súkromia jednotlivca širokou verejnosťou.

Možno sa len stotožniť s názorom SDEÚ, že **cieľ všeobecného záujmu nemožno sledovať bez zosúladenia so základnými právami,** ktorých sa týka, a to náležitým vyvážením cieľa všeobecného záujmu a dotknutých práv, aby sa zabezpečilo, že nepríjemnosti spôsobené týmto zásahom (opatrením) nebudú neprimerané vo vzťahu k sledovaným cieľom (bod 64 Rozsudku SDEÚ).

**Máme za to, že poskytovaním verejného prístupu k totožnosti a osobným údajom našich osôb ako KÚV PVS v RPVS dochádza k závažnému zásahu do nášho práva na ochranu súkromného a rodinného života, ako aj práva na ochranu osobných údajov, ktorých ochrana nám je zaručená v článkoch 7 a 8 Charty základných práv Európskej únie.**

Zároveň s poukazom na článok 7 ods. 2 Ústavy Slovenskej republiky majú právne záväzné akty Európskych spoločenstiev a Európskej únie **prednosť pred zákonmi Slovenskej republiky**. Naviac podľa článku 7 ods. 5 Ústavy Slovenskej republiky majú medzinárodné zmluvy o ľudských právach a základných slobodách, medzinárodné zmluvy, na ktorých vykonanie nie je potrebný zákon, a medzinárodné zmluvy, ktoré priamo zakladajú práva alebo povinnosti fyzických osôb alebo právnických osôb a ktoré boli ratifikované a vyhlásené spôsobom ustanoveným zákonom, **prednosť pred zákonmi Slovenskej republiky.**

Charta základných práv EÚ ako súčasť primárneho práva Európskej únie tak predstavuje právne záväzný katalóg základných práv Európskej únie s rovnakou právnou silou ako zakladajúce zmluvy.[[6]](#footnote-6) Vnútroštátne právo členského štátu sa teda musí vykladať v súlade s Chartou, ktorá je základom a testom pre preskúmanie ústavnosti a zákonnosti právnych aktov ako aj rozhodnutí a opatrení vnútroštátnych orgánov. Ak právne akty, iné rozhodnutia a opatrenia nie sú v súlade s Chartou, tak sa nesmú použiť a musia zostať neaplikované bez ohľadu na to, či sú ešte stále platné a účinné.

Keďže ustanovenia práva Únie sú bezprostredným zdrojom práv a povinností pre všetkých, ktorých sa týkajú, či už sa jedná o členské štáty alebo o jednotlivcov, **vnútroštátne súdy sú ako orgány členských štátov v rámci svojich právomocí povinné chrániť práva, ktoré jednotlivcom priznáva právo Únie.[[7]](#footnote-7)** **Členské štáty nesmú priamo ani prostredníctvom nimi zriadených alebo uznaných orgánov porušiť alebo tolerovať porušenie práva Únie alebo ohroziť jeho účinky.[[8]](#footnote-8) Súd je povinný bezodkladne neaplikovať nezlučiteľné vnútroštátne ustanovenia aj bez toho, aby požiadal alebo vyčkal na jeho predchádzajúcu legislatívnu úpravu, ktorou by sa mali uviesť do súladu s úniovým právom.[[9]](#footnote-9)**

Ministerstvo spravodlivosti Slovenskej republiky, ako aj Okresný súd Žilina, Register partnerov verejného sektora, sú teda povinní uprednostniť priamu aplikáciu článkov 7 a 8 Charty v súlade s výkladom, ktorý im poskytol Rozsudok SDEÚ.

S poukazom na vyššie uvedené žiadam/e, aby Ministerstvo spravodlivosti Slovenskej republiky ako správca a prevádzkovateľ informačného systému RPVS[[10]](#footnote-10) zabezpečil, aby moje/naše osobné údaje ako KÚV v PVS v RPVS, neboli už ďalej sprístupňované širokej verejnosti, nakoľko verejnosť s ohľadom na zásadu proporcionality zásahu do práva na súkromie nemôže mať na ich sprístupnení legitímny záujem.

Zhodne s názorom SDEÚ platí, že legitímny záujem na prístup k predmetným údajom môžu mať len orgány verejnej moci, ktorým táto právomoc vyplýva z osobitných a všeobecne záväzných právnych predpisov. Zároveň v prípade nerešpektovania práva Únie, najmä článku 7 a 8 Charty, bude naďalej pretrvávať nevyváženosť medzi legitímnym verejným záujmom a zásahom do práva na naše súkromie a práva na ochranu osobných údajov.

Túto žiadosť podávam/podávame ako KÚV spolu s PVS, ktorého som/sme KÚV.

V prípade potreby akejkoľvek súčinnosti z našej strany sme Vám plne k dispozícii, pričom žiadame, aby sme boli o spôsobe vybavenie našej žiadosti písomne informovaní.

Za kladné vybavenie našej žiadosti vopred ďakujeme.

S úctou

.................................................

[\*názov PVS

meno a funkcia podpisujúcej osoby\*]

...............................................

[\*meno a priezvisko KÚV za každého KÚV samostatne\*]

1. VARGAEŠTOK,P.-HRONČEK,R.-KOŠÍKOVÁ, V.: Zákon o registri partnerov verejného sektora. Komentár. Bratislava: Wolters Kluwer SR s.r.o., 2020, s. IX. [↑](#footnote-ref-1)
2. Zákon č. 315/2016 Z.z. o registri partnerov verejného sektora a o zmene a doplnení niektorých zákonov v platnom znení. [↑](#footnote-ref-2)
3. Zákon č.297/2008 Z.z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v platnom znení. [↑](#footnote-ref-3)
4. Smernica Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (ďalej ako „***Smernica***“) [↑](#footnote-ref-4)
5. Bulletin slovenskej advokácie 1-2/2017, Register konečných užívateľov výhod- stop pre schránkové firmy vo verejnom obstarávaní, JUDr. Andrej Leontiev, LL.M a Mgr. Marek Anderle, s. 7. [↑](#footnote-ref-5)
6. Charta základných práv Európskej únie sa stala súčasťou právneho poriadku Európskej únie 1. decembra 2009. Na rozdiel od Zmluvy o ústave pre Európu, ktorá obsahovala aj Chartu, Lisabonská zmluva na Chartu len odkazuje, keď v bode 8) sa v znení čl. 6 Zmluvy o Európskej únii, ustanovuje: „Únia uznáva práva, slobody a zásady uvedené v Charte základných práv Európskej únie zo 7. decembra 2000 upravenej 12. decembra 2007 v Štrasburgu, ktorá **má rovnakú právnu silu ako zmluvy.** Ustanovenia charty žiadnym spôsobom nerozširujú právomoci Únie vymedzené v zmluvách.“ [↑](#footnote-ref-6)
7. Siman, M., Slašťan, M.: Právo Európskej únie, inštitucionálny systém a právny poriadok Únie s judikatúrou, 1. vydanie, EUROIURIS, Bratislava, 2012, s. 367. [↑](#footnote-ref-7)
8. Amsterdam Bulb, 50-76, 2.2.1977, Zb.s.137 [↑](#footnote-ref-8)
9. Jonkman, C-231 až 233/06, 21.6.2007, Zb. s. I. 5149, bod 39; Molinari, C-128 až 131/07, Uz. 16.1.2008, Zb. s. I-4, bod 23 [↑](#footnote-ref-9)
10. Podľa § 3 ods. 1 zákona č. 315/2016 Z. z. o registri partnerov verejného sektora a o zmene a doplnení niektorých zákonov, register partnerov verejného sektora *„je informačný systém verejnej správy, ... ktorého správcom a prevádzkovateľom je Ministerstvo spravodlivosti Slovenskej republiky (ďalej len „ministerstvo“). Registrujúcim orgánom je Okresný súd Žilina.“* [↑](#footnote-ref-10)